Nedžerui
Nedžerui nomas (egip.: nṯrwj, neteisingi (pasenę) skaitymo variantai – hrwj, kbt), Kopto nomas (gr. ὁ Κοπτίτης νομός, lot. Nomos Koptites) – Senovės Egipto (nuo III tūkst. pr. m. e.), 30 m. pr. m. e.-307 m. ir Romos Egipto provincijos administracinis teritorinis vienetas, priklausęs Aukštutiniam Egiptui ir žymėtas numeriu 5. Jo pavadinimas buvo užrašomas dviejų sakalų (ar Horų) simboliais, dėl to jis dar vadinamas Dviejų sakalų (dievybių) nomu. Sostinė (niwt) buvo Gebtiu (dab. Kiftas, Ptolemėjų laikų Koptas). Kiti svarbūs miestai buvo Nebet ir Gesu (Ptolemėjų laikais žinomas kaip Mažasis Apolinopolis). Nomas buvo abipus pagrindinės Nilo upės vagos, ten, kur Nilas staigiai pasisuka į šiaurę ir apėmė dalį dabartinės Kenos muchafazos. Į pietvakarius buvo Vaseto (4), o šiaurės vakaruose – Aker (6) nomai.